

 **REPUBLIKA HRVATSKA**

**DUBROVAČKO-NERETVANSKA ŽUPANIJA**

 ** GRAD OPUZEN**

 **Gradsko vijeće**

KLASA: 602-02/21-01/01

URBROJ: 2148/03-21-1

Opuzen, 01. rujna 2021. godine

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 34. Statuta Grada Opuzena („Službeni glasnik Grada Opuzena“, broj 3/13, Statutarna odluka o izmjenama i dopunama Statuta Grada Opuzena broj: 2/18 i 2/21, 3/21 - pročišćeni tekst) Gradsko vijeće Grada Opuzena na IV. sjednici, održanoj 01. rujna 2021. godine donijelo je

# ODLUKU

**o jednokratnoj pomoći sufinanciranja nabavke školskog pribora, opreme i radnog materijala učenicima osnovne škole s prebivalištem na području grada Opuzena za nastavnu godinu 2021./2022.**

# OPĆE ODREDBE

**Članak 1.**

Ovom Odlukom utvrđuju se korisnici, uvjeti, način i postupak dodjele jednokratne pomoći sufinanciranja nabavke školskog pribora, opreme i radnog materijala učenicima osnovne škole s prebivalištem na području grada Opuzena za nastavnu 2021./2022. godinu.

# Članak 2.

Jednokratna pomoć sufinanciranja iz Članka 1. ove Odluke se u smislu odredbi Ovršnog zakona smatra primanjem i pomoći učenicima.

Poslove u vezi s ostvarivanjem dodjele jednokratne pomoći nabavke školskog pribora, opreme i radnog materijala učenicima osnovne škole s prebivalištem na području grada Opuzena za nastavnu godinu 2021./2022., propisane ovom Odlukom, obavljat će Jedinstveni upravni odjela Grada Opuzena.

# Članak 3.

Jednokratna pomoć sufinanciranja školskog pribora, opreme i radnog materijala u iznosu od 200,00 kuna po djetetu/učeniku isplatit će se na račun roditelja/skrbnika.

# Članak 4.

Troškovi za ostvarivanje prava, propisanog ovom Odlukom podmirit će se financijskim sredstvima iz Proračuna Grada Opuzena za 2021. godinu.

# KORISNIK PRAVA JEDNOKRATNOG SUFINANCIRANJA

**Članak 5.**

Korisnik prava na dodjelu jednokratne pomoći sufinanciranja nabavke školskog pribora, opreme i radnog materijala može biti:

- Roditelj/skrbnik učenika, polaznika osnovne škole s mjestom prebivališta na području grada Opuzena.

# UVJETI I NAČIN DODJELE JEDOKRATNOG SUFINANCIRANJA

**Članak 6.**

Grad Opuzen objavit će na svojim web stranicama Javni poziv za podnošenje Zahtjeva s ostalom potrebnom dokumentacijom za ostvarivanjem prava na jednokratnu pomoć sufinanciranja nabavke školskog pribora, opreme i radnog materijala učenicima osnovne škole s prebivalištem na području grada Opuzena za nastavnu godinu 2021./2022.

# Članak 7.

Korisnik iz članka 5. ove Odluke kako bi ostvario navedeno pravo dostavlja sljedeće:

1. Popunjeni obrazac Zahtjeva s vlastoručnim potpisom podnositelja,
2. Presliku osobne iskaznice roditelja/skrbnika (obje strane osobne iskaznice),
3. Fiskalni/e račun/e kupnje školskog pribora, opreme i radnog materijala (na istom računu mogu se nalaziti pribor, oprema i radni materijal za roditelje s više djece, te može biti više računa različitih dobavljača). Potrebno je paziti da je cijeli račun kopiran/uslikan/dostavljen.
4. Presliku tekućeg računa, žiro računa ili zaštićenoga računa na kojem je vidljiv IBAN. Prihvaća se i Potvrda s banke o otvorenom transakcijskom računu ili preslika Ugovora s bankom. Podnositelji koji prilažu presliku kartice mogu prekriti CVV/CVC troznamenkasti kontrolni broj koji se nalazi na poleđini platne kartice desno na bijeloj potpisnoj traci.

Obrazac zahtjeva može se preuzeti na web stranici Grada Opuzena i u Jedinstvenom upravnom odjelu Grada Opuzena.

# PRIJELAZNE I ZAVRŠNE ODREDBE

**Članak 8.**

Ova Odluka stupa na snagu danom donošenja, a objavit će se u „Službenom glasniku Grada Opuzena“.

REPUBLIKA HRVATSKA

DUBROVAČKO-NERETVANSKA ŽUPANIJA

GRAD OPUZEN

GRADSKO VIJEĆE

Predsjednik

Jure Stanić

.